KIRJALLINEN KYSYMYS E-0171/98 komissiolle esittäjä(t): Freddy Blak (PSE) (2. helmikuuta 1998)

Aihe: Ukrainalaisten naisten välittäminen

1. International Herald Tribunen (12.1.1998) mukaan Ukrainasta ja muista Itä-Euroopan maista välitetään valtava määrä naisia seksuaalista hyväksikäyttöä varten. Suuri osa näistä naisista oleskelee laittomasti EU:n jäsenvaltioissa, missä heitä usein pidetään orjuutta muistuttavissa oloissa ja heidät pakotetaan prostituutioon. Onko komissio kiinnittänyt huomiota tähän ilmiöön?

2. Onko komissio tehnyt mitään, tai aikooko komissio tehdä mitään lopettaakseen tämän orjakaupan nykyaikaisen muodon? Tarkoitan lähinnä sitä, mitä komissio aikoo tehdä lopettaakseen sen järjestäytyneen rikollisuuden, joka organisoi orjakaupan, sekä sitä, voidaanko osaa Itä-Euroopan maiden EU:lta saamista varoista käyttää siten, että naiset saavat mahdollisuuden ihmisarvoiseen elämään kotimaassaan.

3. Aikooko komissio ryhtyä toimenpiteisiin parantaakseen edellä mainittujen, EU:ssa laittomasti oleskelevien naisten olosuhteita?

Komission jäsenen Anita Gradinin komission puolesta antama vastaus (12. maaliskuuta 1998)

Komissio on täysin tietoinen naisilla käytävän kaupan ongelmasta ja seuraa tilannetta erityisen tarkkaan. Ihmiskaupan yleensä ja seksuaalista hyväksikäyttöä varten tapahtuvan kaupan vastaista taistelua on käytävä samanaikaisesti useilla eri alueilla, joita ovat jäsenvaltioiden siirtolaispolitiikat, yhteistyö lain- ja oikeudenkäytöstä vastaavien viranomaisten välillä sekä ennaltaehkäisevät toimet ja uhreille annettava tuki. Komissio on tehnyt useita aloitteita, esimerkiksi Wienissä (11. ja 12. kesäkuuta 1996) järjestetyssä kansainvälisessä konferenssissa, jonka jälkeen komissio antoi neuvostolle ja parlamentille tiedonantonsa naisilla käytävästä kaupasta ((KOM(96) 567 lopullinen. )). Tiedonannon seurantaa esitellään vuoden 1998 toisen vuosipuoliskon kuluessa. Naisilla käytävästä kaupasta keskustellaan Yhdistyneiden kansakuntien 42:nnessa naisten asemaa käsittelevässä kokouksessa, johon myös komissio osallistuu. Komissio vastaa myös STOP-nimeä kantavasta, ihmiskaupan ja lasten seksuaalisen hyväksikäytön torjunnan vastuuhenkilöille tarkoitetusta henkilövaihto-ohjelmasta. Oikeus- ja sisäasioiden neuvosto on hyväksynyt kolme yhteistä toimintaa, jotka koskevat seksuaalista hyväksikäyttöä varten tapahtuvan ihmiskaupan rangaistavaksi teoksi saattamista siten, että siitä koituu tehokkaita rikosoikeudellisia seuraamuksia, Europolin huumeyksikön valtuuksien laajentamista sekä edellä mainitun monivuotisen STOP-ohjelman laatimista.

Komissio tukee lukuisia naisilla käytävän kaupan torjuntaa koskevaan yhteistyöhön liittyviä hankkeita sellaisten kolmansien maiden kanssa kuin Keski- ja Itä-Euroopan maat (KIE) ja uudet itsenäiset valtiot. Yhtenä kaupan uhrien alkuperämaana pidetty Ukraina esimerkiksi kuuluu vuoden 1996 STOP-ohjelmasta yhteisrahoitusta saavan Kansainvälisen siirtolaisjärjestön hankkeen kohdemaihin (käytettävissä oleviin tilastotietoihin pohjautuva tutkimus). Lisäksi STOP-komitea hyväksyi vuonna 1997 kolme muuta hanketta, joissa Ukraina on mukana. Euroopan yhteisö ja Yhdysvallat ovat tehneet aloitteen Ukrainan ja Puolan naisille suunnatun tiedotuskampanjan suunnittelemisesta. Lisäksi yhteisö tukee Tacis- ja Phare-demokratiaohjelmien kautta asian hyväksi toimivia valtioista riippumattomia järjestöjä, kuten alankomaalaista STV-järjestöä ja sen meneillään olevaa La Strada -hanketta kolmessa Itä-Euroopan maassa, joista yksi on Ukraina.

Järjestäytyneen rikollisuuden torjunta, naisilla käytävä kauppa mukaan lukien, on katsottu yhdeksi liittymistä valmistelevan strategian ensisijaisista tavoitteista.

Jos tarkastellaan laitonta maahanmuuttoa erikseen, komissio tukee EU:n uusien jäsenehdokkaiden ponnistuksia valvoa tehokkaammin muiden maiden vastaisia rajojaan, kolmansien maiden vastaiset rajat mukaan lukien.